SKRIFTLIG FORESPØRGSEL E-0730/98

af Maartje van Putten (PSE) til Kommissionen

(18. marts 1998)

Om: De indfødtes sprog, der tales i Den Europæiske Unions oversøiske territorier, navnlig i Fransk Guyana

Vil Kommissionen venligst på baggrund af den såkaldte "Euromosaic"-undersøgelse, der gennemføres for GD XXII, besvare følgende spørgsmål:

1. Kommissionen har indtil nu i sin Euromosaic-rapport om mindretal og regionale sprog i EU slet ikke eller næsten ikke behandlet de sprog, der tales i EU's oversøiske territorier, selv om der under Euromosaic-programmet er mulighed for at foretage en sådan undersøgelse. Har Kommissionen til hensigt fremover at beskæftige sig mere med mindretalssprogene i de oversøiske territorier inden for rammerne af Euromosaic-undersøgelsen?

Kan Kommissionen i bekræftende fald oplyse, hvilke initiativer, den har taget/vil tage?

Vil Kommissionen i benægtende fald oplyse, hvorfor dette ikke er tilfældet?

2. Hvilke konkrete initiativer har Kommissionen taget/vil den fremover tage med henblik på at sikre støtte til og anerkendelse af de indfødtes sprog i EU's oversøiske territorier - navnlig i forbindelse med de indfødte folks kulturelle identitet, som berøres, hvis deres sprog, et af hovedelementerne i et folks kulturelle identitet, bliver marginaliseret?

3. Er Kommissionen bekendt med diskrimineringen af de indfødte folk i Fransk Guyana, som skyldes ensidig anerkendelse af det franske sprog i den franske grundlov?

Har Kommissionen taget initiativer med sigte på at imødegå dette indgreb i den indfødte befolknings rettigheder og kulturelle identitet i Fransk Guyana?

Kan Kommissionen i bekræftende fald oplyse, hvilke initiativer, den har taget?

Kan Kommissionen i benægtende fald oplyse, hvorfor dette ikke er tilfældet?

Svar afgivet på Kommissionens vegne af Edith Cresson

(27. april 1998)

1. Euromosaïc-undersøgelsen blev igangsat af Kommissionen for at få et overblik over situationen i Fællesskabet for regionale sproggrupper og mindretalssprog. Da der kun blev bevilget beskedne midler til Euromosaïc-undersøgelsen, og da tiden var knap, indskrænkede man sig at undersøge mindretalssprogene i medlemsstaternes europæiske område. På denne måde blev forskellige interessante regionale sprog og mindretalssprog udelukket fra den første undersøgelse. Dette betyder dog ikke, at Kommissionen ikke har til hensigt at supplere Euromosaïc-undersøgelsen for også at få kendskab til den nuværende situation omkring regionale sprog og mindretalssprog, som i øjeblikket ikke er behandlet i undersøgelsen.

2. I spørgsmålet om, hvorvidt Kommissionen har til hensigt fremover at tage initiativer til fordel for de indfødtes sprog i Fransk Guyana, skal det understreges, at Fransk Guyana som fransk oversøisk territorium er en del af Fællesskabet og derfor kan deltage i Kommissionens forskellige programmer. På området regionale sprog og mindretalssprog gennemfører Kommissionen en aktion "Fremme og bevarelse af regionale mindretalssprog og kultur", som finansieres over budgettets konto B-1006. Projekter vedrørende de indfødtes sprog i Fransk Guyana er således støtteberettigede under denne aktion, når blot de forfølger de mål og opfylder de kriterier, der fastsættes i de pågældende indkaldelser af forslag.

3. I spørgsmålet om, hvorvidt Kommissionen er bekendt med diskrimineringen af de indfødte folk i Fransk Guyana som følge af en ensidig anerkendelse af det franske sprog i den franske grundlov, og eventuelle initiativer fra Kommissionens side for at imødegå denne situation, skal det understreges, at ingen af disse spørgsmål henhører under Kommissionens kompetence.